Okresná prokuratúra Martin 
Vajanského nám. 1, 036 80 Martin 1 	

Sp. zn. : 3 Pv 36/14/5506	Martin, 24.6.2014
EEČ : 2-40-340-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Martin
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
Obvinený XXXXX, nar. XXXXX uzavrel dňa 17.06.2014 pred probačným a mediačným úradníkom Okresného súdu XXXXX zmier s poškodeným XXXXX,  XXXXX povereným zastupovať XXXXX, obvinený vyhlásil, že spáchal skutok, pre ktorý je stíhaný a na účet Okresnej prokuratúry XXXXX zložil peňažnú sumu vo výške 50,- € určenú na všeobecne prospešné účely, pričom celá suma patrí štátu na peňažnú pomoc obetiam trestnej činnosti podľa osobitného zákona.

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Príbovce pod spisovou značkou ORP-103/PR-MT-2014.
v presne nezistenom období pravdepodobne od 30.07.2013 do 28.01.2014 v rodinnom dome XXXXX, ktorého vlastníkom a odberateľom el. energie, odberné miesto XXXXX je XXXXX dochádzalo k neoprávnenému odberu el. energie a to takým spôsobom, že z nemeranej časti hlavného prívodu z nástrešníku rodinného domu boli napojené tri kusy káblov do inštalácie domu mimo elektromer, pričom boli zistené napájané spotrebiče a to prietokový ohrievač, chladnička, televízor, satelit, el. bojler, dva kusy el. ohrievačov, uvedeným konaním obvinený XXXXX spôsobil pre spoločnosť XXXXX škodu vo výške 2.452,96 €, ktorú uhradil poškodenej organizácii dňa 10.02.2014.

Odôvodnenie: 
Uznesením povereného príslušníka Obvodného oddelenia PZ Príbovce ČVS:ORP-103/PR-MT-2014  dňa 28.01.2014 bolo podľa § 199 ods. 1 Tr. por. začaté trestné stíhanie a dňa 13.02.2014 postupom podľa § 206 ods. 1 Tr. por. bolo vznesené obvinenie XXXXX, nar. XXXXX pre prečin krádeže podľa § 212 ods. 2, písm.e/ Tr. zák. na tom skutkovom základe, ako je uvedené vo výrokovej časti tohto uznesenia. 
Preskúmaním príslušného spisového materiálu som zistila, že v predmetnej veci  ide o prečin, za ktorý zákon ustanovuje trest odňatia slobody, ktorého horná hranica neprevyšuje hranicu stanovenú v ustanovení § 220 ods. 1 Tr. por.
Obvinený a poškodený uzavreli dňa 17.06.2014 pred probačným a mediačným úradníkom na Okresnom súde  Martin dohodu o zmieri, v rámci ktorej obvinený vyhlásil, že spáchal skutok, pre ktorý je stíhaný a zaplatením sumy vo výške 2.452,96,- €  poškodenej organizácii XXXXX, Pri Rajčianke 2927/8, odstránil vzniknutú škodu.
Obvinený aj poškodený so zmierom výslovne súhlasili a zhodne prehlásili, že zmier uzavreli slobodne, vážne, zrozumiteľne a určito, na znak čoho dohodu o zmieri podpísali.
Obvinený slobodne, vážne, zrozumiteľne a určito vyhlásil, že spáchal skutok, pre ktorý je stíhaný.	
Obvinený zložil na účet Okresnej prokuratúry Martin peňažnú sumu vo výške 50,- € určenú na všeobecne prospešné účely, pričom  celá suma patrí štátu na peňažnú pomoc obetiam trestnej činnosti podľa osobitného zákona.
Táto suma je primeraná závažnosti spáchaného trestného činu.
Obvinený a poškodený s týmto spôsobom skončenia veci v prípravnom konaní vyslovili súhlas. 
Vyhodnotením všetkých vykonaných dôkazov a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na i jeho osobné a majetkové pomery som dospela k záveru, že takýto spôsob rozhodnutia je dostačujúci.
	Preto som rozhodla tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu sťažnosť nie je prípustná (§ 185 ods. 2 Tr. por.).

Mgr. Miroslava Tavelová
prokurátorka